Diari Oficial de la Generalitat Valenciana


Sumari del DOGV 8175, del 22-11-2017 (2017/10833)

RESOLUCIÓ de 15 de novembre de 2017, de la Secretaria Autonòmica d'Educació i Investigació, per la qual es convoquen les modalitats formatives següents: projectes de formació en centres docents, grups de treball i seminaris, i s'estableix la dotació de recursos econòmics als centres públics educatius de titularitat de la Generalitat per desenvolupar-les.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8175

Data del DOGV
:   22-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10449


Data del document
:   15-11-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 15 de novembre de 2017, de la Secretaria Autonòmica d'Educació i Investigació, per la qual es convoquen les modalitats formatives següents: projectes de formació en centres docents, grups de treball i seminaris, i s'estableix la dotació de recursos econòmics als centres públics educatius de titularitat de la Generalitat per desenvolupar-les. [2017/10554]  
  
  
La Llei orgànica 2/2006, de 3 de maig, d'educació, estableix en l'article 102 que la formació permanent constitueix un dret i una obligació de tot el professorat i una responsabilitat de les administracions educatives i dels centres mateixos.  
L'Ordre 65/2012, de 26 d'octubre, de la Conselleria d'Educació, Formació i Ocupació que estableix el model de formació permanent del professorat i el disseny, reconeixement i registre de les activitats formatives, introdueix com a principi de l'organització integral de la formació permanent del professorat l'autonomia dels centres educatius, així com el protagonisme dels equips directius i docents.  
  
L'objectiu prioritari de la formació del professorat és la millora de la funció docent per aconseguir incrementar la presència, la participació i els èxits de l'alumnat en l'àmbit acadèmic, personal i social. Així, els centres educatius són el primer nucli per a impulsar aquesta formació i donar resposta a les necessitats sorgides de l'anàlisi de la pràctica docent.  
Les actuacions resultants han d'incidir en els processos d'ensenyament-aprenentatge dins i fora de l'aula, en la convivència escolar i en la gestió i la coordinació pedagògica dels cicles i dels departaments. Amb el desenvolupament individual de les competències professionals s'ha de potenciar també el treball en equip del professorat, necessari per a l'adequada organització del centre educatiu, el desenvolupament dels principis democràtics i l'elaboració i foment de qualsevol projecte pedagògic que es considere innovador.  
En conseqüència, els centres han de comptar amb les ferramentes i el suport de l'administració per a concretar les necessitats formatives del claustre en el seu conjunt, així com de cada un dels membres que el componen.  
La Conselleria d'Educació, Investigació, Cultura i Esport vol impulsar mesures que permeten a cada centre educatiu, a més d'identificar les seues pròpies necessitats, proposar-ne solucions i desenvolupar-les, amb l'objectiu de millorar l'equitat i l'excel·lència com a factors indissolubles que asseguren la qualitat del sistema educatiu.  
Aquestes mesures es concreten, mitjançant aquesta resolució, en el desenvolupament de projectes de formació en centres docents, en la constitució de grups de treball i de seminaris, i en la dotació de recursos econòmics als centres públics educatius de titularitat de la Generalitat per desenvolupar-les.  
L'Ordre 65/2012, de 26 d'octubre, de la Conselleria d'Educació, Formació i Ocupació, estableix en l'article 14 que la formació en centres és la modalitat de formació permanent que incideix directament sobre la comunitat educativa, dirigida particularment al professorat del centre com a equip de treball compromés en una tasca comuna.  
  
La Secretaria Autonòmica d'Educació i Investigació, a través de la Resolució de 5 d'octubre de 2017, que estableix el Pla Anual de Formació Permanent del Professorat (PAF) per al curs 2017/2018, (DOGV 13.10.2007), recull com a objectiu afavorir els projectes de formació en centres (en avant PFC) com a eix vertebrador de la formació permanent del claustre. A més, estableix que els PFC estaran emmarcats en el Programa Anual de Formació dels centres educatius.  
  
Els PFC no són un element independent del programa de formació del centre educatiu, sinó que concreten una formació dirigida a tot el claustre.  
D'altra banda, els grups de treball i els seminaris són dos modalitats formatives desenvolupades per un conjunt de docents procedents d'un o més centres o serveis educatius.  
El grup de treball té com a finalitat l'elaboració, l'anàlisi i l'experimentació de materials curriculars. Per la seua banda, el seminari promou l'actitud reflexiva conjunta i el debat docent per aprofundir en l'estudi de qüestions educatives científiques, metodològiques o didàctiques, amb el suport ocasional d'una persona experta.  
En ambdues modalitats de formació, els integrants defineixen les propostes de treball per adequar-les a les línies d'actuació i a les ferramentes de creació i publicació de continguts que s'estableixen en aquesta resolució.  
Conseqüentment i de conformitat amb l'article 6.1 del Decret 155/2015, de 18 de setembre, del Consell, i l'article 14 de l'Ordre 65/2012, vista la proposta del Servei de Formació del Professorat de data 23 d'octubre de 2017, aquesta Secretaria Autonòmica d'Educació i Investigació resol:  
  
Primer. Objecte  
1. Convocar les activitats de formació permanent de les següents modalitats: projectes de formació en centres, grups de treball i seminaris, per al curs 2017-2018.  
2. Establir la dotació de recursos econòmics als centres educatius públics de titularitat de la Generalitat per desenvolupar aquestes modalitats formatives.  
  
Segon. Línies d'actuació  
1. Els projectes de formació en centres, els grups de treball i els seminaris es basaran en les línies estratègiques d'actuació establides en el Pla Anual de Formació (PAF), per Resolució de 5 d'octubre de 2017, de la Secretaria Autonòmica d'Educació i Investigació.  
  
2. Aquestes línies estratègiques d'actuació són:  
- L'escola inclusiva: convivència, atenció a la diversitat i tutoria.  
- Les noves metodologies d'ensenyament-aprenentatge i les didàctiques específiques com a ferramenta per a millorar l'aprenentatge, créixer com a persones i afavorir la socialització de l'alumnat.  
- La formació plurilingüe.  
- L'organització escolar i la participació social.  
- La igualtat i la coeducació.  
- La incorporació i l'augment de la presència de les tecnologies de la informació i la comunicació (TIC) en els processos d'ensenyament/aprenentatge.  
- El desenvolupament i la implantació del currículum.  
- La dimensió europea de l'educació: Erasmus+.  
- L'educació ambiental i el desenrotllament sostenible.  
- La memòria històrica.  
  
Tercer. Característiques de cada modalitat  
1. Les característiques pròpies dels PFC, seminaris i grups de treball figuren en els annexos I, II i III respectivament.  
  
Quart. Sol·licituds de PFC, de grups de treball i de seminaris  
1. Els PFC, grups de treball o seminaris que hagen estat inclosos en el Programa Anual de Formació del centre també hauran de presentar la sol·licitud de participació en els terminis indicats, per poder detallar-hi els aspectes del seu desenvolupament.  
2. Per als PFC, la coordinadora o el coordinador omplirà el formulari d'inscripció corresponent a través de la ferramenta dissenyada pel Servei de Formació del Professorat per a especificar el PAF del centre. Aquest formulari estarà localitzat a la pàgina web del Servei de Formació del Professorat, http://www.ceice.gva.es, (Educació i Investigació / Formació del professorat / Formació / Projectes de formació en centres).  
  
A la documentació de sol·licitud del PFC s'adjuntarà l'acta del claustre on s'accepta el PFC i la còpia escanejada de la confirmació firmada per la Secretaria del centre.  
3. En els grups de treball o seminaris, la coordinadora o el coordinador omplirà el formulari d'inscripció corresponent. Aquest formulari estarà localitzat a la pàgina web del Servei de Formació del Professorat, http://www.ceice.gva.es, (Educació i Investigació / Formació del professorat / Formació / Grups de treball i seminaris).  
En aquestes modalitats s'aportarà el certificat d'autorització de la direcció del centre per a ocupar els espais on es realitzen les sessions de treball. La plantilla del certificat es podrà obtindre una vegada s'haja omplit la sol·licitud i s'haja enviat/guardat correctament.  
4. A més, els participants dels grups de treball adjuntaran el document de cessió dels drets de reproducció, distribució, transformació i comunicació pública, segons allò que s'ha indicat en el punt dènou d'aquesta resolució.  
5. El termini per a presentar les sol·licituds, començarà a les 00.01 hores de l'endemà de la publicació d'aquesta convocatòria i finalitzarà el dia 27 de novembre de 2017 a les 23.59 hores.  
  
Cinqué. Revisió de les sol·licituds dels PFC, dels grups de treball i dels seminaris  
1. Una vegada rebudes les sol·licituds, el Servei de Formació del Professorat, a través dels CEFIRE, realitzarà una revisió inicial mitjançant la xarxa d'assessories de formació. Si fóra necessari, es contactarà amb la coordinadora o el coordinador perquè concrete aquells temes necessaris que doten els projectes de major eficàcia i eficiència.  
2. Per a valorar la sol·licitud és requisit haver-la completat i, si és necessari, corregit, així com haver-ne omplit tots els apartats.  
  
Sisé. Comissions de valoració dels PFC, dels grups de treball i dels seminaris  
1. En cada CEFIRE general es constituirà una comissió de valoració que revisarà les sol·licituds dels PFC, dels grups de treball i dels seminaris amb l'objecte de valorar si compleixen o no els requisits i els objectius corresponents.  
2. Aquesta comissió estarà integrada per:  
- La persona que ostenta la direcció del CEFIRE, que actuarà com a president/a i comptarà amb vot de qualitat.  
- Dos vocalies designades per la direcció del CEFIRE d'entre les assessories.  
- Un/a secretari/a designat per la direcció del CEFIRE d'entre les assessories, amb veu i vot.  
3. Cada CEFIRE comunicarà al Servei de Formació del Professorat la proposta d'autorització dels PFC, dels grup de treball i dels seminaris amb indicació de les hores a certificar als efectes de formació permanent del professorat, en aquesta proposta es farà constar el títol i la modalitat de participació de cada un d'ells.  
  
Seté. Motius d'exclusió dels PFC, dels grups de treball i dels seminaris  
1. Totes les sol·licituds seran valorades i considerades. Els motius d'exclusió o de no-acceptació seran els següents:  
- No complir algun dels requisits de la convocatòria.  
- No aportar la documentació sol·licitada.  
- No ajustar-se a l'objecte de la modalitat formativa.  
- Altres motius que siguen justificats des de la comissió de valoració.  
  
Huité. Recursos econòmics per a la realització dels PFC, dels grups de treball i dels seminaris  
Els centres públics educatius d'ensenyaments d'Educació Infantil, d'Educació Primària, d'Educació Secundària Obligatòria, de Batxillerat, de Formació Professional, d'Educació Especial, d'Ensenyaments de Règim Especial i d'Educació de Persones Adultes, de titularitat de la Generalitat podran rebre, en concepte de despeses de funcionament, recursos econòmics per al desenvolupament dels PFC, dels grups de treball i dels seminaris.  
  
Nové. Finançament  
El finançament, fins a un màxim d'1.250.000,00 euros, serà a càrrec de l'aplicació pressupostària 61.32.49.587.98.8, de l'exercici pressupostari per a 2017.  
  
Deu. Comissió de selecció i assignació de recursos econòmics  
1. El Servei de Formació del Professorat ordenarà i instruirà els expedients dels PFC, dels grups de treball i dels seminaris proposats pels CEFIRE generals.  
2. Es constituirà una comissió de selecció i assignació de recursos, formada per:  
- El cap del Servei de Formació del Professorat o persona en qui delegue.  
- Tres assessors o assessores de formació i/o directors o directores de CEFIRE, designats per la Secretaria Autonòmica d'Educació i Investigació.  
- Un funcionari o funcionària del Servei de Formació del Professorat, que exercirà les funcions de secretaria, amb veu i vot.  
3. La comissió ajustarà la seua actuació a allò que disposen els articles 22 i següents de la Llei de règim jurídic de les administracions públiques i del procediment administratiu comú.  
  
Onze. Funcions de la comissió de selecció i assignació de recursos  
1. La comissió de selecció i assignació de recursos tindrà les següents funcions:  
- Coordinar les comissions de valoració dels CEFIRE.  
- Recollir de les comissions de valoració dels CEFIRE les propostes d'autorització del PFC, dels grups de treball i dels seminaris.  
  
- Assignar els recursos econòmics a cada centre segons els criteris establerts en el punt dotze d'aquesta resolució.  
- Elevar a la Secretaria Autonòmica d'Educació i Investigació la proposta d'autorització i d'assignació econòmica de cada centre.  
  
Dotze. Criteris de baremació i de quantificació econòmica  
1. L'assignació econòmica es farà als centres. En el cas dels PFC de modalitat intercentres es farà al centre coordinador i en el cas dels grups de treball i dels seminaris es farà al centre on estiga destinada la persona que els coordine.  
2. L'assignació econòmica corresponent a cada centre es realitzarà de forma proporcional a la puntuació que se li assigne.  
3. L'assignació de punts a cada centre es farà segons els criteris següents:  
3.1. Modalitats amb participació de professorat d'un únic centre:  
- Per cada PFC: 250 punts.  
- Per cada grup de treball: 50 punts.  
- Per cada seminari: 100 punts.  
3.2. Modalitats intercentres, amb participació de professorat de mès d'un centre:  
- Per cada PFC: 315 punts.  
- Per cada grup de treball: 60 punts.  
- Per cada seminari: 125 punts.  
4. Una vegada assignada la puntuació total a cada centre, es calcularà la correspondència entre la puntuació i l'assignació econòmica, per a això es dividirà l'import total dels recursos econòmics assignats a la convocatòria entre la suma total de punts obtinguts per tots els centres participants, assignant a cada punt el seu valor econòmic.  
A cada centre se li assignarà el resultat del càlcul de la part sencera obtinguda de multiplicar els punts assignats al centre pel valor unitari de cada punt.  
  
Tretze. Resolució  
1. La Secretaria Autonòmica d'Educació i Investigació publicarà a la pàgina web de la Conselleria d'Educació, Investigació, Cultura i Esport, http://www.ceice.gva.es, la relació provisional dels PFC, dels grups de treball i dels seminaris seleccionats. Aquesta proposta indicarà les hores a certificar als efectes de formació permanent del professorat, el títol i la modalitat de participació de cada un d'ells i els recursos econòmics assignats.  
2. Els centres, les persones coordinadores dels grups de treball i les persones coordinadores dels seminaris disposaran de 7 dies naturals per presentar, davant de la direcció del CEFIRE general que haja valorat la sol·licitud, les reclamacions que estimen oportunes.  
3. Una vegada resoltes aquestes reclamacions, el Servei de Formació del Professorat realitzarà la proposta definitiva dels PFC, dels grups de treball i dels seminaris seleccionats, que serà elevada al Secretari Autonòmic d'Educació i Investigació.  
4. El Secretari Autonòmic aprovarà la selecció definitiva dels PFC, dels grups de treballs i dels seminaris presentats i la publicarà a la pàgina web de la Conselleria d'Educació, Investigació, Cultura i Esport i posteriorment en el DOGV.  
5. El termini màxim per a resoldre aquesta convocatòria serà de 3 mesos des de la data d'efectes de la convocatòria.  
6. L'efecte que produirà el silenci administratiu, si transcorre el termini màxim sense que es dicte i notifique la resolució corresponent, serà desestimatori de les sol·licituds.  
  
Catorze. Desenvolupament de la formació dels PFC, dels grups de treball i dels seminaris  
1. Els PFC, els grups de treball i els seminaris podran desenvolupar el seu treball, sempre que s'haja aprovat, des del dia de la publicació de la resolució d'aquesta convocatòria fins al 15 de juny de 2018.  
2. En totes les modalitats formatives les sessions de treball podran ser presencials o mitjançant les sales de videoconferència.  
  
Quinze. Suport, coordinació i seguiment  
1. El coordinador o coordinadora assumirà les funcions de coordinació de les activitats i de dinamització del treball programat, les de gestió i administració dels recursos assignats i les d'ompliment de tota la documentació administrativa, i serà el garant de la participació de cada persona en el projecte i donarà fe de la manera en què es realitze.  
  
2. El coordinador o coordinadora exercirà també funcions de coordinació amb el CEFIRE, representant l'equip docent participant.  
  
  
Setze. Finalització de l'activitat de PFC, de grups de treball i de seminaris  
1. Finalitzat l'exercici de l'activitat dels PFC, dels grups de treball i dels seminaris, la coordinadora o el coordinador haurà de presentar, per via telemàtica, la documentació requerida, en el termini d'un mes a comptar des de la data de l'última sessió de treball, abans dels 30 de juny de 2018.  
2. El Servei de Formació del Professorat proporcionarà les vies i les plantilles per a la presentació dels documents, sempre en suport digital. En conseqüència, caldrà que es recupere el formulari d'inscripció localitzat a la pàgina web del Servei de Formació del Professorat http://www.ceice.gva.es, dels PFC (Educació i Investigació / Formació del professorat / Formació / Projectes de formació en centres) i/o dels grups de treball i dels seminaris (Educació i Investigació / Formació del professorat / Formació / Grups de treball i seminaris), on es disposarà d'un espai habilitat per a presentar la documentació requerida.  
  
3. La documentació a presentar, es relaciona a continuació:  
a) Projectes de formació en centres  
- Les actes de les sessions del PFC, escanejades, en format pdf.  
- Portfolio d'activitats realitzades durant el PFC.  
- L'acta final, signada per la coordinadora o el coordinador del PFC, amb el vistiplau de la direcció del centre i amb la relació d'aptes i de no aptes.  
b) Grups de treball  
- Actes de les sessions de reunió escanejades, en format pdf, amb la firma dels membres assistents en què s'incloguen els temes tractats i les conclusions.  
- Acta final escanejada, en format pdf, amb la firma de la persona coordinadora i amb la relació d'aptes i de no aptes.  
- Producte del treball. Com a regla general, els grups de treball presentaran el treball realitzat, ja siga anàlisi-experimentació o materials elaborats (materials per a l'alumnat i guia didàctica), maquetat amb la plantilla proporcionada i utilitzant la ferramenta eXe-Learning (ELP) o el format OpenOffice Document (ODT) per a l'empaquetatge de continguts. Si els materials elaborats són materials per a pissarra digital s'utilitzarà el format Notebook, si són vídeos s'usarà el format mpeg o avi. En ambdós casos presentaran un document en què especifiquen com a mínim el procés de creació dels materials, el seu desenvolupament, la seua aplicació a l'aula i la justificació del seu ús.  
c) Seminaris  
- Actes de les sessions de reunió escanejades, en format pdf, amb la firma dels membres assistents.  
- Acta final escanejada, en format pdf, amb la firma de la persona coordinadora i la relació d'aptes i de no aptes.  
- Memòria final, segons la plantilla facilitada.   
  
Desset. Obligacions dels centres  
1. Els centres que hagen rebut una assignació econòmica per desenvolupar PFC, seminaris i grups de treball han de complir les següents obligacions:  
a) Realitzar les activitats durant el curs 2017-2018.  
b) Assignar la quantitat rebuda per a despeses generals de les activitats de formació.  
c) A la documentació sol·licitada al punt anterior caldrà ajuntar-ne la següent:  
c.1) Memòria econòmica.  
c.2) Còpia de les factures que acrediten les despeses generades en formació del professorat en què s'especifique cada un dels conceptes que s'estableixen.  
c.3) Relació de professionals i institucions que han impartit la formació, amb expressió del títol de la ponència impartida, el nombre d'hores i la data de realització.  
c.4) Informe de valoració del professorat del centre participant en l'activitat.  
d) Aquesta documentació es presentarà fins el 15 de juliol de 2018.  
  
Díhuit. Avaluació i certificació  
1. La certificació de la formació s'expedirà des del CEFIRE assignat a l'activitat.  
2. Cada CEFIRE establirà el pla de seguiment per al PAF dels seus centres adscrits.  
3. Els CEFIRE podran demanar als centres la informació que consideren necessària per a la correcta avaluació de les activitats.  
4. Els CEFIRE, prèvia comprovació que s'han complit les obligacions, i comptant amb els informes de seguiment, elaborarà la documentació següent:  
a) Les actes finals d'avaluació, per a emetre els certificats corresponents. Als assistents se'ls podrà certificar quan acrediten, com a mínim, un 85 % d'assistència del nombre total d'hores de l'activitat de formació. Per a la seua certificació, les activitats hauran de complir tant el que disposa l'Ordre 65/2012, de 26 d'octubre, com la resolució per la qual s'estableix el Pla anual de formació per al curs 2017-2018. En els certificats expedits constarà el mateix nombre d'hores de formació per a tots els participants.  
b) La relació de centres que no han complit amb aquesta resolució perquè la Secretaria Autonòmica d'Educació i Investigació adopte les mesures oportunes.  
  
Dèneu. Propietat intel·lectual i publicació de materials  
1. Els autors dels materials elaborats seleccionats es comprometran a complir el que disposa la Llei de propietat intel·lectual en l'ús de materials de tercers. A més, per escrit, cediran gratuïtament a la Generalitat els drets de reproducció, distribució, transformació i comunicació publica, en totes les possibles modalitats, de l'obra que envien, per a tot el món i per la duració màxima actualment prevista en la llei per a la protecció dels drets cedits i amb facultat de cessió a tercers. No obstant això, la Generalitat podrà autoritzar la publicació dels treballs seleccionats a càrrec dels autors o autores o un tercer. Així mateix, els autors o les autores es comprometen a elaborar, a petició de la Secretaria Autonòmica d'Educació i Investigació, les modificacions necessàries perquè es puguen publicar totalment o parcialment en el format que aquesta secretaria autonòmica considere més adequat.  
  
2. El document de cessió s'ajustarà al model que existeix en la web del Servei de Formació del Professorat i haurà de ser adjuntat a la sol·licitud. L'incompliment d'aquesta obligació deixarà sense efecte la participació en la convocatòria.  
3. Tots els materials avaluats positivament, per la seua originalitat i qualitat, podran ser publicats en els repositoris de la Conselleria d'Educació, Investigació, Cultura i Esport fent constar el nom dels participants i el de les coordinadores o coordinadors.  
4. Els autors dels materials es fan responsables del compliment de la legislació vigent tant en matèria de protecció de dades (LOPD) com de propietat intel·lectual (LPI).  
  
Vint. Forma de pagament  
1. L'assignació econòmica, una vegada concedida, serà lliurada per transferència bancària al centre docent per mitjà d'ordres de pagament en ferm, a proposta de la SAEI, a càrrec del pressupost anual de l'exercici 2017.  
2. En cas que no siga lliurada al CEFIRE corresponent la memòria final que reculla els resultats de les activitats de formació, el centre educatiu estarà en l'obligació de reintegrar l'import concedit.  
  
  
Vint-i-u. Justificació de les despeses  
1. En el desenvolupament de les activitats de formació podran presentar-se, per a la seua justificació, les despeses següents:  
a) Docència o assessorament per experts externs al centre.  
b) Desplaçaments, només en aquells casos en què les activitats de formació es realitzen en centres de distinta localitat o quan siga necessari per al desenvolupament d'alguna activitat.  
c) Materials no inventariables directament relacionats amb l'activitat formativa.  
2. La quantitat rebuda es dedicarà íntegrament a les activitats de formació i caldrà ajustar-se al que disposa l'article 304 del Reial decret legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
3. Donat el caràcter de sobredotació per despeses extraordinàries de funcionament, en els documents de control de l'activitat econòmica del centre s'hauran d'especificar clarament els ingressos i les despeses que es produïsquen a conseqüència de les actuacions del PFC, del seminari o del grup de treball.  
  
València, 15 de novembre de 2017.- El secretari autonòmic d'Educació i Investigació: Miguel Soler Gracia.  
  
  
ANNEX I  
Projectes de formació en centres  
  
Primera. Destinataris de la convocatòria  
1. Podran participar en aquesta modalitat formativa aquells centres docents sostinguts amb fons públics que impartisquen ensenyaments no universitaris regulats per la Llei orgànica 2/2006, de 3 de maig, d'Educació, en l'àmbit de la Comunitat Valenciana.  
2. La participació del centre en aquesta activitat formativa haurà d'estar aprovada pel claustre.  
  
Segona. Objectiu de la modalitat formativa  
1. L'objectiu del PFC serà la formació del professorat del centre per al disseny, la posada en pràctica i l'avaluació d'actuacions que repercutisquen en la millora dels processos d'ensenyament-aprenentatge del professorat i de l'alumnat. Es prestarà especial atenció a les característiques específiques de tots els membres d'eixa comunitat educativa.  
2. En les actuacions del PFC, a més del professorat, podran participar com a assistents els membres de la comunitat educativa, incloent-hi al personal d'administració i serveis del centre, quan es considere convenient la seua incorporació a les distintes accions previstes en el projecte.  
  
Tercera. Modalitats de participació  
1. S'establixen dos modalitats de participació: projectes integrats per professorat d'un únic centre, i projectes intercentres, constituïts per professorat de dos o més centres.  
2. En ambdues modalitats es requerirà la participació mínima del 40 % del professorat de cadascun dels centres participants.  
  
Quarta. Coordinació  
1. Cada PFC estarà coordinat per un o una docent del claustre, que assumirà les funcions previstes en l'article 15.b de l'Ordre 65/2012.  
  
2. El contingut del projecte i l'horari de les actuacions formatives quedaran incloses en el Programa Anual de Formació del centre. En els projectes intercentres, només el centre coordinador inclourà en el seu PAF la informació referent al PFC, i només es designarà una persona coordinadora d'entre tots els centres que hi participen.  
  
Cinquena. Temporalització  
1. La durada de les actuacions formatives del PFC serà d'un mínim de 30 hores. El màxim d'hores de formació certificables serà de 60.  
  
  
Sisena. Formadors externs  
1. Els projectes que desenvolupen les línies estratègiques del Pla Anual de Formació tindran la possibilitat de comptar amb una docència directa per part de formadors externs.  
  
  
  
ANNEX II  
Seminaris  
  
Primera. Destinataris de la convocatòria  
1. Podrà participar en aquesta convocatòria tant el personal docent com el personal especialitzat en actiu en centres docents d'ensenyaments no universitaris de la Comunitat Valenciana, sostinguts amb fons públics, regulats per la Llei Orgànica 2/2006, de 3 de maig, d'Educació.  
  
2. A cada docent se li podrà certificar en el curs 2017/2018, com a màxim un seminari.  
  
Segona. Objectiu de la modalitat formativa  
1. El seminari està constituït per un conjunt de docents procedents d'un o més centres o serveis educatius.  
2. Aquesta modalitat formativa coordina l'actitud reflexiva conjunta i el debat docent per aprofundir en l'estudi de qüestions educatives científiques, metodològiques o didàctiques, amb el suport ocasional d'una persona experta. Es potenciarà el diàleg igualitari entre tots els participants.  
  
Tercera. Participació  
1. El nombre de participants, inclòs la coordinadora o el coordinador, no podrà ser inferior a 5. El nombre màxim de participants estarà marcat per la dinàmica del seminari, es recomana que no siga superior a 15.  
2. No s'admetran modificacions en la composició dels participants, excepte baixes i/o canvi de la coordinació, sempre que es continuen complint tots els requisits de la convocatòria.  
  
Quarta. Coordinació  
La coordinació, que estarà a càrrec d'un o una dels docents participants, realitzarà tant funcions de dinamització, coordinació i suport com de gestió i organització.  
  
Quinta. Temporalització  
1. Els seminaris hauran de tindre una durada mínima de 20 hores i màxima de 30 hores.  
  
Sisena. Formadors externs  
1. Els seminaris tindran la possibilitat de comptar amb el recolzament de persones expertes externes.  
  
Setena. Constitució dels seminaris  
1. En el moment de la seua constitució, els membres dels seminaris definiran els següents elements:  
- Títol  
- Relació de participants, especificant qui d'entre ells assumeix la coordinació.  
- Si és el cas, ponents externs.   
- Temporalització.  
- Objectius.  
- Continguts.  
- Metodologia.  
- Criteris per a l'avaluació del funcionament i els resultats del seminari.  
  
Huitena. Seminaris específics  
1. Al llarg del curs, el Servei de Formació del Professorat i els CEFIRE de la xarxa podran convocar, en el marc de la seua planificació d'actuacions formatives, seminaris específics:  
- Dirigits a perfils professionals o col·lectius específics del professorat.  
- Per tractar temàtiques específiques que així ho requereixen.  
2. Aquests seminaris específics, que es regiran per les condicions generals establides en aquesta convocatòria, seran gestionats pels CEFIRE convocants.  
  
  
  
ANNEX III  
Grups de treball  
  
Primera. Destinataris de la convocatòria  
1. Podrà participar en aquesta convocatòria tant el personal docent com el personal especialitzat en actiu en centres docents d'ensenyaments no universitaris de la Comunitat Valenciana sostinguts amb fons públics, regulats per la Llei Orgànica 2/2006, de 3 de maig, d'Educació.  
  
2. A cada docent se li podrà certificar en el curs 2017/2018, com a màxim, un grup de treball.  
  
Segona. Objectiu de la modalitat formativa  
1. Aquesta modalitat formativa està constituïda per un conjunt de docents procedents d'un o més centres o Serveis educatius que s'agrupen al llarg del curs escolar, des del punt de vista de la pràctica educativa, per a:  
- Elaborar materials didàctics (unitats didàctiques, seqüències didàctiques, projectes?). S'elaboraran tant els materials didàctics per a l'alumnat com la corresponent guia didàctica del professorat.  
  
- Analitzar i experimentar materials didàctics i/o ferramentes informàtiques per al procés d'ensenyament/aprenentatge.  
  
Tercera. Participació  
El nombre de participants, inclòs la coordinadora o el coordinador, no podrà ser inferior a 3. El nombre màxim de participants estarà marcat per la dinàmica del grup de treball, es recomana que no siga superior a 10.  
No s'admetran modificacions en la composició dels participants, excepte baixes i canvi de coordinadora o coordinador, sempre que es continuen complint tots els requisits de la convocatòria.  
  
Quarta. Coordinació  
La coordinació, que estarà a càrrec d'un o una dels docents participants, realitzarà tant funcions de dinamització, coordinació i suport com de gestió i organització.  
  
Quinta. Temporalització  
1. Els grups de treball hauran de tindre una durada mínima de 20 hores i màxima de 30 hores.  
  
Sisena. Constitució dels grups de treball  
1. En el moment de la seua constitució, els membres del grup de treball definiran els aspectes següents:  
- Títol  
- Relació de participants, especificant qui d'entre ells assumeix la coordinació.  
- Temporalització.  
- Objectius.  
- Breu descripció dels materials didàctics a analitzar/experimentar o a elaborar.  
- Criteris a utilitzar per analitzar/experimentar o elaborar materials didàctics.